text: Èxit de participació en una renovada edició de la fira Sarroca Medieval - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
  19 Octubre, 2016, 09:50
  La fira Sarroca Medieval que es va celebrar el passat cap de setmana al conjunt monumental de Sant Martí Sarroca, va finalitzar amb èxit de participació i una elevada ocupació en les seves principals activitats. Les regidories de Promoció Econòmica i Cultura de l'Ajuntament de Sant Martí Sarroca atribueixen bona part de l'èxit de l'edició d'enguany a la nova distribució dels espais de la fira i a la posada en marxa d'experiències vivencials, que vinculaven fets històrics amb l'entorn patrimonial, com les escenes medievals a l'interior del castell.
  Una de les principals novetats de Sarroca Medieval 2016 han estat les escenes de la vida medieval a l'interior del castell; es tractava d'un recorregut per les diverses dependències, on una vintena d'actors donaven vida a fets quotidians de l'època medieval. El visitant acabava el circuit amb una idea veraç, per exemple, de com era la vida en les diverses estances del castell, la seva defensa o les relacions de poder entre els seus habitants. Les visites eren guiades, en grups limitats, i es van exhaurir les més de 500 entrades disponibles. L'èxit de públic va fer que algunes persones es quedessin sense entrada.
  Cal destacar la nova distribució d'espais, que va atorgar protagonisme de la zona de degustació i restauració a la plaça del castell, duta a terme majoritàriament per establiments del municipi. De fet, es va triplicar les vendes d'escuts que permetien realitzar les degustacions en aquesta zona, en relació a l'any anterior. Els visitants, que van omplir aquest espai la major part de la fira, van gaudir a més, dissabte a la nit, d'un espectacle de dansa i del concert de música celta a càrrec de "Els Joglars de la bota".
  També van tenir bona acollida noves propostes com l'exposició de màquines d'assalt, la zona d'esoterisme o la xerrada sobre el vestuari militar medieval. Aquestes, juntament amb els espectacles de carrer i el mercat medieval, van dotar de més dinamisme l'ambient de la fira, que va comptar durant tot el cap de setmana amb l'entrada i sortida constant de visitants.
  Entre els visitants de Sarroca Medieval 2016, que majoritàriament procedien del Penedès, fins i tot hi havia persones d'altres punts de l'estat, interessats en la qualitat històrica de la posada en escena de les activitats, tant de les vivències medievals a l'interior del castell, com en els tallers de ferreria, pergamins, i talladors de fusta, a l'exterior. Molts dels visitants van accedir al conjunt monumental a peu, però un gran nombre de persones hi va arribar amb el trenet disponible gratuïtament per a l'ocasió, el qual va fer 120 viatges durant el cap de setmana.
  El regidor de Promoció Econòmica, Joan Lluís Climent, i el regidor de Cultura, Albert Tort, han fet una valoració molt positiva de Sarroca Medieval 2016 hi han destacat "la qualitat històrica i la integració amb l'entorn de les activitats, així com el bon temps i la implicació de moltes persones del municipi que han fet possible una edició amb novetats en el tipus d'activitats i espais". Unes novetats que "han suposat un salt qualitatiu de la fira i que han atret al municipi la participació de gent d'arreu, gràcies a la combinació de tres elements que considerem fonamentals per posar en valor el municipi: el patrimoni cultural, l'activitat econòmica i la implicació social".